Foto: Index



BITCOIN, najpoznatija virtualna valuta nastala je još 2009. godine, no u središte pozornosti svjetske javnosti dolazi tek prošle godine, nakon snažnog rasta vrijednosti.



Vrijednost bitcoina porasla je u samo godinu dana sa 13 na preko 1000 dolara, da bi u jednom trenutku njegova vrijednost dosegnula 1250 dolara, čime se njegova vrijednost izjednačila sa tadašnjom cijenom unce zlata. No, ubrzo nakon toga dolazi i do snažnog pada njegove vrijednosti, propada Mt. Gox – najveća platforma na kojoj se trgovalo bitcoinima, a središnje banke diljem svijeta počinju upozoravati na rizike virtualnih valuta, iza kojih ne stoje države niti banke.



Usprkos tim neugodnim događajima, bitcoin po svemu sudeći ide dalje, a njegova popularnost u posljednje vrijeme raste i u Hrvatskoj. Varaždinski studenti pokrenuli su hrvatski bitcoin portal – crobitcoin.com, a nakon Ljubljane gdje je postavljen prvi bitcoin bankomat u regiji, prije nekoliko dana i Hrvatska je dobila svoj takav uređaj – u Tkalčićevoj ulici u Zagrebu.



Tim povodom razgovarali smo s Vedranom Ilićem – Drevenom, bitcoin entuzijastom i dobrim poznavateljem situacije oko bitcoina u Hrvatskoj. Vedran je diplomirao informacijske i komunikacijske tehnologije na FER-u. Radi kao software developer u Ericssonu Nikoli Tesli, povremeno piše članke za Hrvatski bitcoin portal te vodi i svoj blog - BTC Croatia.



Zbog snažnog porasta cijene bitcoin je prošle godine stekao veliku popularnost. Smatrate li da kriptovalute imaju budućnost i u kom smjeru će se razvijati?



Kriptovalute svakako imaju budućnost, a u slučaju bitcoina i sadašnjost. Barem su dva razloga tome. Prvi je sama tehnologija postizanja dogovora u mrežama bez središnjeg poslužitelja koji nadgleda cijelu mrežu. Taj se problem prije pojave bitcoina pokazao kao vrlo težak u računarstvu. Drugi je razlog sama kriptovaluta koja je neizostavno vezana uz tu tehnologiju. Takva digitalna valuta omogućuje izravan prijenos vrijednosti među sudionicima. Dakle, kriptovalute nije potrebno slati preko banaka, paypala ili nečeg trećeg, nego ih se može razmjenjivati kao gotovinu u stvarnom životu. Bitcoin je najpopularnija kriptovaluta, no postoje stotine drugih, od kojih su zanimljivije Nxt, Colored coins i Ethereum.



Kako zapravo nastaju bitcoini, s obzirom da iza njih ne stoji niti jedna središnja banka?



Bitcoini se generiraju matematičkim algoritmom. Svi sudionici bitcoin sustava prikupljaju bitcoin transakcije koje se dogode u određenom vremenskom periodu. Zatim se provjerava ispravnost tih transakcija da se nebi dogodile nekonzistentnosti ili prijevare. Svaki sudionik provjerava te transakcije za sebe, a novi se bitcoini stvaraju i dodjeljuju kao nagrada onome tko prvi verificira transakcije. Količina bitcoina softverski je ograničena te ih nikad neće moći biti više od 21 milijun. Trenutačno je nagrada za verifikaciju 25 bitcoina i prepolavlja se svakih četiri godine.



Na koje načine se može doći do bitcoina i koja je njegova prednost u odnosu na klasične valute?



Do bitcoina se može doći na više načina. Prvi je kupnjom u online mjenjačnicama kao što je domaća bitkonan.com. Drugi je kupnjom u stvarnom životu od ljudi koji su ih voljni prodati. Treći i sve popularniji u svijetu je kupnja na bankomatu na kojem uplatite novce i nazad dobijete bitcoine. Konačno, bitcoine možete zaraditi od nekoga tko vam je vaš posao spreman platiti u bitcoinu. Neke od prednosti bitcoina nad klasičnim valutama su što je bitcoin sigurniji, nemoguće ga je krivotvoriti, slanje bitcoina drugoj osobi mnogo je jeftinije nego slanje putem banke, a taj je transfer trenutačan.



Hrvatska je nedavno dobila svoj prvi bitcoin bankomat. Raste li popularnost bitcoina i u Hrvatskoj?



Iako sam tek godinu dana u bitcoin svijetu, mislim da mu popularnost raste u Hrvatskoj. Otprilike jednom mjesečno održavamo druženja na kojima se okupljaju ljudi zainteresirani za bitcoin te uvijek ima novih lica. Slobodnom smo procjenom zaključili da u Hrvatskoj ima barem tri stotine korisnika. Također, na dan postavljanja bankomata posjetitelji kafića History pitani su jesu li ikad čuli za bitcoin. Šest od osam je odgovorilo da jest.



Koliko ljudi trenutno u Hrvatskoj trguje bitcoinima?



Na temelju nekih podataka s interneta procijenjeno je da postoji barem tri stotine korisnika. Budući da je ta procjena stara pola godine, taj se broj gotovo sigurno povećao. Pokretanjem Hrvatskog Bitcoin portala (www.crobitcoin.com) i stranice www.bspend.com broj će korisnika nastaviti rasti.



S obzirom da vrijednost bitcoina snažno oscilira, smatrate li da ih je rizično posjedovati?



Budući da nije reguliran, cijena mu je određena ponudom i potražnjom na slobodnom tržištu. Ona oscilira u odnosu na dolare, eure ili kune, ali jedan bitcoin uvijek vrijedi jedan bitcoin. Nikome ne bih preporučio da svu svoju imovinu investira u bitcoin, no bitcoin je djeljiv u manje jedinice te zainteresirani mogu kupiti male iznose i tako upoznati fascinantan svijet bitcoina.

> Vrijedi poput zlata: Saznajte što je bitcoin i kako do njega